Nu cummunecato p’ ‘a stampa ‘e l’Amministrazzione ‘e Napule ce ha fatto sapé ca c’è stato nu cummegno ‘ncopp’a “*Gerusalemme/Al Quds comme patremmonio ‘e l’ummanetà*”. Int’ ‘a chest’accasióne, Moni Ovadia – fammuso musecista, attore e attivista p’ ‘e deritte ‘e ll’ommo – prupunette ‘e fa addeventà Napule *Cetà d’ ‘a Pace ‘nternazziunale*, pe vvìa d’ ‘a pusezzione giografeca soja e d’ ‘a tradezzione ‘e accuglienza che ttene.

‘O sìnnaco ‘e Napule accugliette *“cu assaje priézza”* ‘sta pruposta e ppure a nnuje ‘stu fatto ce piace, pirciò dicimmo grazzie a Moni Ovadia p’ ‘a bella penzàta che facette. Però âmm’a dicere ca ‘ncopp’ô ‘o Statuto stesso ‘e Napule ‘nce sta ggià scritto sprizitamente ca è na *Cetà ‘e Pace* e ssapimmo pure ca essa già ffaceva parte d’ ‘o *Coordinamento ‘Taliàno d’ ‘e Cummune p’ ‘a Pace e ‘e Deritte ‘e ll’Ommo*. Nu’ ccapimmo bbuono manco che vurrìa dicere l’aggettivo *‘nternazziunale* pecché – scrudénno ll’organizzazione ‘mericana *International Cities of Peace –* mepare ca nun ce sta nisciuna sezzione d’ ‘e *Nnazzione Aunìte* (ONU) che lle putesse arrecanoscere ‘stu titulo ânnòre.

‘O fatto cchiù ‘mpurtante però è nn’àto ancora. ‘O Sinneco ca sbatte ‘e mmane a Moni Ovadia, che ce spiecàje comme e pecché Napule è na *cetà ‘e pace*, è ‘nfatte chillo ca mettette ‘a bannera d’ ‘a pace fora Palazzo San Giacumo. Epperò è ppure ‘o sìnnaco c’accummenétte c’ ‘o Guverno ‘e ffa’ piazzà ‘ncopp’ a Pizzefarcone ‘a primma Scola ‘e Guerra Europea e ch’ ô sette ‘e maggio passato jétte a ffà festa a ll’Asercito ‘Taliàno, ca cumpìva 158 anne, cundicenno ca lle piaceva assaje l’assuciazzione ‘nfra surdate e ccultura pecché «*‘e Fforze Armate servono pe defènnere ‘a pace*».

Over’è ca – comme s’affiuraje Orwell int’ô rumanzo sujo *1984* – simme quase quase arrivate a ddicere ca: «*‘a guerra è ppace, ‘a libbertà è schiavitù e ‘a gnurantità è fforza*», però stàmmoce attiente a nnun ascì tropp’assaje fora d’ ’o singo… Comme po’ essere ca Napule è na *Cetà ‘e Pace* e, ô suoccio mumento, ‘o centro strateggico d’ ‘a NATO e d’ ‘a defèsa militare ‘e ll’Europa? Si overo vulimmo ca rummàne ‘o ponte ‘mmiez’a ll’Europa e ll’Àfreca ca sempe è stata, na cetà aperta e ccapace d’accuglienza p’ ‘a ggente disperata che sse ne fujeno ‘a famme e guerre, nun c’âmm’a arrènnere a cchi, ‘mméce, ‘a vo’ comm’a na furtezza militare contr’a chille c’àveno spatriàto. Napule po’ addeventà overo ‘a capitale ‘e nu Mediterraneo ‘e pace, però s’àven’ ‘a fa’ ‘e scévete juste. E chesto addepenne pure ‘a nuje.